ጉባዔው የኢትዮጵያን ገጽታ በመሠረታዊ መልኩ የቀየረ ነው
ሦስተኛው የፋይናንስ ለልማት ጉባዔ የኢትዮጵያን ገጽታ በመሠረታዊ መልኩ የቀየረ እንደሆነ ተነገረ።ኢትዮጵያ ከጉባዔው አዘጋጅነት ባለፈ በጸደቀው ”የአዲስ አበባ የተግባር ዕቅድ” ላይም ጉልህ የማደራደር ሚና ነበራት ተብሏል።የጉባዔው መጠናቀቅን ተከትሎ የውጭ ጉዳይ ሚኒስትሩ ዶክተር ቴድሮስ አድሐኖም እና የገንዘብና ኢኮኖሚ ልማት ሚኒስትሩ አቶ ሱፍያን አህመድ ዛሬ በጋራ ጋዜጣዊ መግለጫ ሰጥተዋል።ዶክተር ቴድሮስ በዚሁ ጊዜ እንዳሉት ጉባዔውና የስምምነቱ ሂደት ኢትዮጵያ ላይ ዓለም ምን ያህል እምነት እንደጣለ የሚያሳይ ነው።የስምምነቱን ረቂቅ ሰነድ በማዘጋጀት ለዋናው ጉባዔ ያቀረበውን ዓብይ ኮሚቴ ሲመሩ የቆዩት የውጭ ጉዳይ ሚኒስትሩ የአገራትን የተለያዩ አቋሞች ወደ አንድ በማምጣት ረገድ ኢትዮጵያ ቁልፍ ሚና መጫወቷን ገልጸዋል።የተለያየ ጫፍ ይዘው የነበሩና መስማማት ተስኗቸው ከነበሩት አገራት መካከል አንዳንዶቹ ኢትዮጵያ በምታቀርበው ሀሳብ እንስማማለን እስከማለት ደርሰው እንደነበር በመግለጽም ኢትዮጵያ የነበራትን ሚና አጉልተዋል።ትናንት ምሽት ከስምምነት የተደረሰበት ሰነድ ከ13 ዓመት በፊት በሞንቴሬ ሜክሲኮ ከተደረሰው ስምምነት አንፃር ሲታይ የተሻለ እንደነበር ነው የውጭ ጉዳይ ሚኒስትሩ የተናገሩት።የሜክሲኮው ጉባዔ አገራት የተሻለ ተስፋ በነበራቸው፣ የዓለም ኢኮኖሚ በተነቃቃበትና ግጭቶችም ባልበዙበት ወቅት የተካሄደ እንደነበር አውስተወዋል።በአንፃሩ የአዲስ አበባው ጉባዔ የዓለም ነባራዊ ሁኔታ ተለዋዋጭ በሆነበት ወቅት ተካሂዶ ከስምምነት ላይ መድረስ መቻሉ ስኬታማ ያደርገዋል ነው ያሉት የውጭ ጉዳይ ሚኒስትሩ።በመጪው መስከረም በኒውዮርክ የዘላቂ ልማት ግቦች ከመጽደቃቸው በፊት በአዲስ አበባ ስምምነት መደረሱ ለግቦቹ ማስፈጸሚያ የሚውል የፋይናንስ መልስ ይዘን ነው እየገባን ያለነው ብለዋል።እንደ ሚኒስትሩ ገለፃ በሰነዱ ላይ ከተቀመጡት 134 አንቀጾች 50 ያህሉ ውጤታቸው ሊለካና ሊመዘን የሚችል ሲሆን የተቀሩት 20 ያህሉ የማይነኩ የሚባሉ የፖለቲካ ጥያቄዎች ሳይቀሩ ምላሽ ያገኙባቸው ናቸው።የመሠረተ ልማት ፎረም ምስረታ፣ የሀዋላ መላኪያ መጠን ይቀነስ፣ የጥቃቅንና አነስተኛ ዘርፍ ትኩረት፣ በህገ-ወጥ መንገድ ከአገር የሚወጣ ኃብት ይቀነስ ከእነዚህ አቅጣጫ ቀያሪ ውሳኔዎች ተርታ የሚሰለፉ መሆናቸውን በአብነት አንስተዋል።የአዳጊ አገራትን ጥቅም ከማስጠበቅ አንጻር በዝቅተኛ የልማት ደረጃ ላይ ስለሚገኙ አገራት በሰነዱ 70 ጊዜ ያህል መነሳቱንና ሰነዱ ከድህረ 2015 አጀንዳ ጋር በመተሳሰሩ የመተግበር እድሉ ከፍተኛ መሆኑንም አስረድተዋል።የገንዘብና ኢኮኖሚ ልማት ሚኒስትሩ አቶ ሱፍያን አህመድ በበኩላቸው፥ ጉባዔው የኢትዮጵያን ገጽታ በመሠረታዊ መልኩ የቀየረ እንደነበር ተናግረዋል።ኢትዮጵያ በተጫወተችው ሚናና ባላት ከፍተኛ ተደማጭነት ዋና ዋና ተደራዳሪ ከሚባሉት ጋር ከፍተኛ ተጽእኖ በመፍጠር ሁሉም ተስማምቶ ሰነዱ እንዲጸድቅ ተደርጓል ነው ያሉት ሚኒስትሩ።አንዳንድ አገራት ስምምነቱን አስገዳጅ መልክ እንዲኖረው ለማድረግ ፍላጎት እያሳዩ መሆኑንም ሚኒስትሩ ጠቁመዋል።ለአብነትም እንግሊዝ ቀደም ሲል የበለጸጉ አገራት ከጥቅል አገራዊ ገቢያቸው 0 ነጥብ 7 በመቶ ያህሉን ለአዳጊ አገራት እንዲለግሱ የተቀመጠውን ስምምነት በሕግ ማዕቀፏ ውስጥ ማካተቷን በመጥቀስ ሌሎችም ግዴታ ውስጥ እያስገቡ መሆናቸውን ገልጸዋል።